Notum sit omnibus hominibus, qualiter homines nativi de villa, quæ dicitur Burburena commanentes in Besua post conbustionem domorum, quas in nostra terra primitus habuerant, alias reædificare cupientes, ad Abbatem loci istius, nomine Stephanum, convenerunt, reædificandi licentiam quærentes. Quibus ipse ait. Absit ut umquam deinceps in nostro fundo ita mansiones habeatis, sicuti actenus habuistis, nisi consuetudinaria servitia reddideritis, sicut nostri, et alii faciunt, qui in nostra potestate consistunt. Si autem nolueritis, construendi ulterius licentiam a me non consequemini. Hæc autem verba Abbatis videlicet illi audientes, inter se consilium inierunt, et cum eo pactum firmiter statuerunt, ut deinceps unusquisque de generali placito tantummodo duodecim nummos persolveret, alias vero consuetudines facerent, excepto carritum vini de Gibriaco, nisi per suam bonitatem aliquis ex eis vellet facere. § Constituit etiam ipsis idem Abbas Stephanus, ut nec ipse, nec aliquis in posterum super eos talliam faceret; alias vero consuetudines ab eis exigeret: Et hoc etiam statuerunt, ut si quis illorum injuriam a Monachis, vel a servis sancti Petri pateretur, nullam proclamationem, neque alienam justiciam quæreret, donec justicia Abbatis, et Præpositi Monasterii ei deficeret. Signum Stephani Abb. Landrici præpositi. Ex familia vero sancti Petri fuerunt illic tunc multi. Sig. Aydulfi, Giraldi, Albrici, Villici de Burburena villa et aliorum multorum.